En af det danske retssystems strengeste straffe er i spil, når en 35-årig mand stilles for et nævningeting i retten i Aalborg, tiltalt for et stort antal tilfælde af vold, trusler, hærværk, voldtægt, forsøg på voldtægt og blufærdighedskrænkelse. Politiet møder i retten med et krav om, at manden skal idømmes forvaring. Det er i princippet en tidsubestemt fængselsstraf, hvor den dømte først bevilges udgang, når retten engang når frem til, at det igen skønnes at være forsvarligt at lukke den dømte ud i samfundet. I Danmark bliver kun en håndfuld personer om året idømt forvaring. Det sker i sager om alvorlig personligfarlig kriminalitet og seksualforbrydelser, og hvor retten skønner, at personen vil være farlig for sine omgivelser på fri fod. Smadrede institution for 100.000 kroner Det mener politiet altså, at den 35-årige vil være efter en lang række episoder med vold, trusler og hærværk samt to sager om seksuelle overgreb. De fleste af de voldelige forhold er foregået på en institution i det østlige Himmerland, hvor den 35-årige har opholdt sig. Her er han tiltalt for i en række tilfælde i 2018 og 2019 at have begået vold mod andre beboere og ansatte på stedet. Ved en episode i juni 2018 gik han ifølge politiets oplysninger også amok og smadrede døre, vinduer, møbler og andet inventar for op mod 100.000 kroner. To sex-overgreb Han er desuden tiltalt for to seksuelle overgreb, som ifølge anklageskriftet begge har fundet sted i år. Det første skete 3. april i Aalborg, hvor han ifølge politiet voldtog en kvinde, som på grund af beruselse og træthed ikke var i stand til at modsætte sig, at den 35-årige tiltvang sig samleje med hende. Politiet mener desuden, at han 4. juli i Jernbanegade i Brande ligeledes forsøgte at voldtage en kvinde. Ifølge anklageskriftet greb han fat i kvinden, befølte hende og tvang hende ned på jorden. Længere kom han dog ikke, fordi et vidne så episoden og råbte op med det resultat, at manden opgav og flygtede. Det fremgår ikke før sagens start, hvordan den 35-årige forholder sig til de omfattende anklager, der som sagt kan sende ham bag tremmer på ubestemt tid. Sagen kører mandag, tirsdag, onsdag og torsdag i Vestre Landsret.

Opsummering:
En 35-årig mand kan ende bag tremmer på ubestemt tid. Mandag begynder ankesagen ved Vestre Landsret.